สังคมข่าวหุ้น
*...แพนิกโคโรน่าระบาดหนัก…
27 ม.ค. 2563

เกียรติก้อง ว่องไวยากร
*…แพนิกโคโรน่าระบาดหนัก…
*…ตลาดหุ้นทั่วโลกผวาโรคระบาด โดยเฉพาะตลาดหุ้นไทยหนักสุด หล่นไปเกือบ 3% หวั่นท่องเที่ยวล่ม ทัวร์จีนหายเกือบ 80% แถมงบประมาณปี 2563 ยังไม่ออก คาดยืดเยื้อไปอีกระยะหนึ่ง นักลงทุนหนีตลาดหุ้นไปลงทุนทองคำ หรือสินทรัพย์ปลอดภัย ดัชนีรูดหนัก เฮียกวง (สมคิด จาตุศรีพิทักษ์) ส่งซิกวันนี้ลุ้นหุ้นไทยมีรีบาวด์ เนื่องจากพื้นฐานเศรษฐกิจยังแกร่งอยู่ คาดผลกระทบเป็นแค่ระยะสั้น แนวรับ 1,510 จุด แนวต้าน 1,535 จุด…
*…BAM หุ้นหลบภัยชั้นดี ไม่สนโคโรน่า การดำเนินงานเติบโตจากเศรษฐกิจภายในประเทศ ยิ่งหนี้เสียเพิ่ม กำไรยิ่งโต ราคาขยับขึ้นเรื่อย ๆ เป้าหมาย 30 บาทเบื้องต้น…
*…หุ้นเกี่ยวข้องกับท่องเที่ยวร่วงระนาว ทั้งท่าอากาศยานฯ สายการบิน และโรงแรม ทั้ง ERW, CENTEL, AAV, AOT และ THAI กังวลการแพร่ระบาดไวรัสโคโรน่าหนัก บางคนเรียกร้องให้ปิดรับนักท่องเที่ยวจีน แต่ล่าสุดเสี่ยหนู ออกมายืนยันแล้วว่าไม่ทำแน่นอน เพราะจีนถือเป็นลูกค้ารายใหญ่ของไทย ขืนทำแบบนั้นเศรษฐกิจก็ยิ่งแย่ นักวิเคราะห์คาดว่าเม็ดเงินจากนักท่องเที่ยวจะหายไปประมาณแสนล้านในปีนี้…
*…ตามมาด้วยกลุ่มพลังงาน ปิโตรฯ หุ้นตระกูล ป. โดนทิ้งหนักสุด ทั้ง PTT, PTTEP, TOP จากราคาน้ำมันที่ดิ่งเหว นักวิเคราะห์คาดว่าปตท.สผ.จะประกาศงบในวันที่ 30 ม.ค. กำไร 1.24 หมื่นล้านบาท เพิ่มขึ้น 40% แนะนำซื้อ ให้ราคาเป้าหมายที่ 146 บาท…
*…วันนี้ “ปิติ” ตั้งโต๊ะแถลง หลัง TMB ควบกับธนชาต วานนี้แพนิกหนัก กูรูมองว่าร่วงหนักเกินไป ต่ำกว่าราคาพื้นฐาน โอกาสของผู้ซื้อจะได้เก็บของถูก ระยะยาวดีแน่นอน แต่ช่วงนี้ผันผวนตามภาวะตลาดฯ พื้นฐานดีหลังได้พอร์ตสินเชื่อรถของธนชาตเข้ามาเสริมทัพ อีก 3 ปีกำไรโตเกือบเท่าตัว ราคาเหมาะสม 1.80 บาท…
*…ACE เหวี่ยงหนัก ธนะชัย บัณฑิตวรภูมิ ประธานเจ้าหน้าที่บริหาร บริษัท แอ๊บโซลูท คลีน เอ็นเนอร์จี้ ยืนยันพื้นฐานของบริษัทไม่ได้เปลี่ยน ส่วนราคาหุ้นที่ปรับตัวลดลงแรงในช่วงที่ผ่านมาน่าจะเกิดจากผลกระทบของกระแสข่าวของวิระชัย ทรงเมตตา ซึ่งเป็นผู้ถือหุ้นใหญ่ของบริษัท ซึ่งยืนยันกระแสข่าวดังกล่าวไม่ได้เกี่ยวข้องกับการดำเนินการ…
*…จุมพล สายมาลา CEO บลจ.พรินซิเพิล สุดปลื้มกับกองทุนเปิดพรินซิเพิล พร็อพเพอร์ตี้ อินคัม พลัส เฮลท์ สร้างผลตอบแทนได้ 22.36% สูงกว่าดัชนีเปรียบเทียบที่ 20.36% และจ่ายเงินปันผลแก่ผู้ถือหน่วยลงทุนแล้ว 2 ครั้ง อัตรารวม 0.75 บาทต่อหน่วย ล่าสุด จ่ายเงินปันผลครั้งที่ 3 จากงวดบัญชี 1 ก.ค. 2562-31 ธ.ค. 2562 อัตรา 0.30 บาทต่อหน่วย ปิดสมุดทะเบียนผู้ถือหน่วยลงทุน 31 ม.ค.นี้ และจะจ่ายเงินปันผล 7 ก.พ. 2563…
*…บล.ฟิลลิป (ประเทศไทย) ร่วมกับบมจ.ตลาดสัญญาซื้อขายล่วงหน้า (ประเทศไทย) และบริษัท เซ็ทเทรด ดอท คอม จำกัด จัดการแข่งขันเทรดอนุพันธ์ Phillip-TFEX Marathon Trading 2020 ชิงรางวัลมูลค่ารวม 1.6 ล้านบาท ตั้งแต่ 1 ม.ค.-31 ธ.ค. 2563 โดยจะพิจารณารางวัลจากผู้สร้างผลตอบแทนสูงสุดประจำเดือน และประจำรอบ 4 เดือน จำนวนรวมกว่า 1,000 รางวัล พร้อมจัดสัมมนาให้ความรู้เกี่ยวกับสินค้า เครื่องมือ และเทคนิคการซื้อขายใน TFEX ให้แก่ผู้แข่งขันและผู้สนใจต่อเนื่องตลอดปี สมัครแข่งขันและติดตามกิจกรรมสัมมนาได้ที่ www.poems.in.th และ www.TFEX.co.th หรือสอบถาม บล.ฟิลลิป โทร.0-2635-3111